KIRJALLINEN KYSYMYS E-1316/01

esittäjä(t): Theresa Villiers (PPE-DE) komissiolle

(3. toukokuuta 2001)

Aihe: Pankkitalletusten verotusta koskeva direktiivi

1. Voiko komissio ilmoittaa, mitä edistystä on tapahtunut Yhdysvaltojen ja tärkeimpien kolmansien maiden kuten Sveitsin, Liechtensteinin, Monacon, Andorran ja San Marínon kanssa käytävissä neuvotteluissa, joiden tarkoituksena on turvata yhtäläisten toimenpiteiden käyttöönottaminen näissä maissa ennen pankkitalletusten verotusta koskevan direktiivin hyväksymistä?

2. Voiko komissio ilmoittaa, onko se tehnyt arvion vaikutuksista liiketoimintaan ja/tai tiedonvaihtoa koskevan toteutettavuustutkimuksen pankkitalletusten verotusta koskevassa direktiivissä?

3. Voiko komissio ilmoittaa, milloin uusi luonnos direktiiviksi pankkitalletusten verotuksesta todennäköisesti on saatavana?

Frederik Bolkesteinin komission puolesta antama vastaus

(4. heinäkuuta 2001)

1. Jäsenvaltiot päättivät Santa Maria da Feirassa 19. ja 20. kesäkuuta 2000 kokoontuneessa Eurooppa-neuvostossa, että kun säästöjen korkotulojen verotusta koskevan direktiivin keskeisestä sisällöstä on päästy sopimukseen, puheenjohtajavaltion ja komission olisi ennen direktiivin virallista antamista käytävä keskusteluja Yhdysvaltojen ja viiden muun keskeisen yhteisön ulkopuolisen maan (Sveitsi, Liechtenstein, Monaco, San Maríno ja Andorra) kanssa, jotta myös kyseiset maat ottaisivat käyttöön vastaavat toimenpiteet. Samanaikaisesti jäsenvaltiot, joita asia koskee, sitoutuivat edistämään vastaavien toimenpiteiden käyttöönottoa kaikilla asianomaisilla niihin kuuluvilla tai assosioituneilla alueilla. Feirassa vahvistetun aikataulun mukaisesti 26. ja 27. marraskuuta 2000 kokoontunut Ecofin-neuvosto sopi kyseisen direktiiviehdotuksen keskeisestä sisällöstä. Puheenjohtajavaltio ja komissio lähettivät tammikuussa 2001 Feiran sopimuksessa mainituille yhteisön ulkopuolisille maille kirjeet, joissa niitä pyydettiin käymään keskusteluja direktiiviehdotuksesta. Kuten kirjeissäkin mainittiin, näissä keskusteluissa ei ole tässä vaiheessa kyse virallisista neuvotteluista vaan niiden avulla yhteisön ulkopuolisia maita informoidaan marraskuussa 2000 tehdystä sopimuksesta sekä arvioidaan sopimuksen näissä maissa synnyttämiä reaktioita ja mahdollisuuksia, että vastaavia toimenpiteitä otettaisiin käyttöön kyseisissä maissa.

Näiden kirjeiden perusteella käytyjen tunnustelevien keskustelujen ensimmäinen kierros on saatu päätökseen teknisellä tasolla kuuden maan kanssa, ja poliittista yhteydenpitoa on käyty muutaman kyseisen maan kanssa. Ensimmäinen kertomus näistä keskusteluista esitettiin 5. kesäkuuta 2001 kokoontuneessa Ecofin-neuvostossa. Kyseisessä kokouksessa asianomaiset jäsenvaltiot raportoivat niihin kuuluvien tai assosioituneiden alueiden kanssa käytyjen keskustelujen tilanteesta. Euroopan parlamenttia informoidaan säännöllisesti näistä keskusteluista.

2. Kuten kaikkien uusien lainsäädäntöehdotusten tapauksessa komissio on huolellisesti tutkinut säästöjen korkotulojen verotusta koskevan direktiiviehdotuksen(1) vaikutusta markkinatoimijoihin. Ehdotetuissa toimenpiteissä otetaan täysin huomioon tarve säilyttää EU:n rahoitusmarkkinoiden kilpailukyky. Maksuasiamiehille asetetut velvoitteet aiheuttavat väistämättä tiettyjä ylimääräisiä hallinnollisia kuluja

asianomaisille markkinatoimijoille ja saattavat edellyttää niitä mukauttamaan hallintomenettelyjään ja atk-järjestelmiään. On kuitenkin pyritty kaikin tavoin minimoimaan markkinatoimijoille säännösten noudattamisesta aiheutuvia ylimääräisiä kustannuksia. Voidaankin mainita, että neuvoston työryhmä tarkastelee parhaillaan tietojenvaihtojärjestelmän teknisiä yksityiskohtia.

3. Komissio laatii parhaillaan uutta säästöjen korkotulojen verotusta koskevaa direktiiviehdotusta, jolla korvataan vuonna 1998 annettu ehdotus. Uudessa ehdotuksessa otetaan huomioon Feirassa 19. ja 20. kesäkuuta 2000 kokoontuneen Eurooppa-neuvoston päätelmät ja 26. ja 27. marraskuuta 2000 kokoontuneen Ecofin-neuvoston päätelmät. Komissio aikoo antaa uuden ehdotuksensa neuvostolle, parlamentille sekä talous- ja sosiaalikomitealle lähikuukausina.

(1) EYVL C 212, 8.7.1998.